Ronaldinho

Ronaldo de Assis Moreira, kjent som «Ronaldinho» («lille Ronaldo»), (født 21. mars 1980 i Porto Alegre i Brasil) er en tidligere brasiliansk fotballspiller som har spilt for klubber som FC Barcelona og AC Milan. Han har også hatt en lang landslagskarriere for Brasil, der han blant annet har vært med på å vinne VM i fotball 2002. Han er fra februar 2017 ambassadør for sin tidligere klubb FC Barcelona.


== Navnebakgrunn ==
Ronaldinho er i hjemlandet kjent under kallenavnet «Ronaldinho Gaucho». Gaucho er et kallenavn for personer fra den brasilianske delstaten Rio Grande Do Sul, som han kommer fra. Dette fordi en annen brasiliansk superstjerne også ble kalt Ronaldinho i sine yngre dager, nemlig Ronaldo. Ronaldo tok sitt fornavn Ronaldo som kallenavn da han kom til Europa og tillot dermed Ronaldinho å bevare sitt kallenavn som han ifølge sin egen offisielle hjemmeside har hatt siden syvårsalderen. En av fintene Ronaldinho er kjent for kalles elástico, som takket være Roberto Rivelino ble populær på 1970-tallet. Først drar han ballen den ene veien før han drar den den andre veien, hele tiden mens ballen er klistret til foten hans.


== Klubbfotball ==


=== Grêmio Foot-Ball Porto Alegrense ===
Ronaldinhos navn ble kjent da han ble toppscorer i verdensmesterskapet for U-17, og han startet sin profesjonelle karriere i den brasilianske klubben Grêmio Foot-Ball Porto Alegrense i Porto Alegre, der han spilte fra 1998 til 2001.


=== Paris Saint-Germain ===
I 2001 signerte Ronaldinho en femårskontrakt med den franske klubben Paris Saint-Germain (PSG). Klubbens manager syntes imidlertid at Ronaldinho var mer opptatt av nattelivet enn av fotball. Han begynte ikke å spille før sesongen 2001/2002 på grunn av en langvarig juridisk dragkamp mellom PSG og Grêmio om overgangssummen.
I 2003 kunngjorde Ronaldinho at han ønsket å forlate PSG etter at de ikke kvalifiserte seg for Mesterligaen/Champions League. Det satte i gang en budrunde blant toppklubbene.


=== FC Barcelona ===
19. juli 2003 undertegnet han en kontrakt med FC Barcelona. Ronaldinho ledet Barcelona til andreplass i den spanske toppserien i sesongen 2003/2004.
Sammen med Samuel Eto'o og Lionel Messi utgjorde Ronaldinho et fryktinngytende angrep, som ga klubben ligagull i den spanske ligaen sesongen 2004/2005 og 2005/2006, og Mesterligaseier i 2005/2006.
20. desember 2004 ble Ronaldinho kåret til årets spiller av FIFA, og 19. desember 2005 ble Ronaldinho kåret til Årets spiller av FIFA igjen, for andre år på rad.

Ronaldinho fikk kritikk i 2006 og 2007 og innrømmet også selv i slutten av sesongen at han ikke hadde vært i form, tross 21 mål. Ronaldinho fikk kun 13 starter for Barcelona sesongen 2007/2008 på grunn av skader og sviktende form.


=== AC Milan ===
Sent på kvelden den 15. juli 2008 ble det kjent at Barcelona og AC Milan hadde blitt enige om en overgang, til en pris på 18,5 millioner euro. Ronaldinho signerte en treårskontrakt og ble presentert som Milan-spiller 17. juli. Ronaldinho scoret sitt første mål for Milan i en 1-0-seier over rivalen Inter i et derby den 28. september 2008. Hans første brassespark kom mot Sampdoria i en 3-0-seier den 19. oktober 2008. Han fullførte den første sesongen med 32 kamper og 10 mål.
Den 10. januar 2010 scoret Ronaldinho to mål mot Juventus i en bortekamp, der kampen endte med 3-0-seier. I neste kamp scoret han sitt første hat-trick mot Siena den 17. januar 2010.
Den 16. februar spilte han sin første Mesterligaen-kamp for Milan, mot Manchester United. Han scoret tidlig i kampen og ga Milan ledelsen, men kampen endte til slutt 3-2 til Manchester United, med ett mål fra Paul Scholes og to mål fra Wayne Rooney.
Den 13. april 2010, var Ronaldinho den i Serie A som hadde flest målgivende pasninger, 14 stykker.


=== Flamengo ===
Den 11. januar 2011 skrev han under en kontrakt med den brasilianske klubben Flamengo. Kontrakten hans går ut i 2014. I sin første kamp for Flamengo fikk han kapteinsbindet, og scoret sitt første mål for Flamengo i 3-2-seieren mot Boavista den 6. februar 2011. Ronaldinho hadde en god debutsesong for Flamengo, og har fortsatt den gode formen i 2012. Dette har gjort at han har blitt kalt tilbake til det brasilianske fotballandslaget, og var gjennom 2012 fast inventar i troppen. Den 27. juli 2011 scoret Ronaldinho hat-trick for Flamengo i en 5-4-seier mot rivalene Santos etter å ha ligget under 3-0.


=== Atletico Mineiro ===
Ronaldinho skrev under for Atletico Mineiro etter at en dommer annullerte kontrakten hans med Flamengo. Ronaldinho saksøkte Flamengo for 20 millioner dollar i manglende lønnsutbetalinger, noe klubben vedkjente. Dette var et resultat av at hovedsponsoren, som og var med på å betale Ronaldinhos lønn på ca. 700 000 dollar i uken, trakk seg. Ronaldinho scoret sitt første mål for Mineiro den 23. juli 2012 mot Nautico på straffespark. I november 2012 fornyet Ronaldinho kontrakten sin med Mineiro til slutten av desember 2013.


=== Querétaro FC ===
Ronaldinho signnerte med Querétaro den 6. september 2014 etter at kontrakten hans med Atletico Mineiro ble kansellert i juli 2014. Overgangen var gratis.


== Landslagsspill ==
Han debuterte på Brasils herrelandslag 26. juni 1999 i en kamp mot Paraguay i Copa América. Han har per oktober 2015, spilt 97 landskamper for Brasil og scoret 33 mål.
I 2002 var Ronaldinho med på å vinne VM for Brasil. Ett av turneringens høydepunkter var Ronaldinhos scoring i kvartfinalen mot England, der han lobbet ballen over keeper David Seaman fra 35 meters hold.
Ronaldinho spilte på Brasils lag som tok bronse under OL i Beijing 2008.


== Meritter ==

 
Tiårets beste fotballspiller i 2009. Utpekt av World Soccer.


== Karrierestatistikk ==
Barcelona


== Referanser ==


== Eksterne lenker ==
(en) Ronaldinho Gaúcho – kategori av bilder, video eller lyd på Commons 
(en) Ronaldinho Gaúcho – galleri av bilder, video eller lyd på Commons 
(en) Ronaldinho på Internet Movie Database 
(fr) Ronaldinho på Allociné 
(en) Ronaldinho hos Rotten Tomatoes 
(en) Ronaldinho hos The Movie Database 
(de) Ronaldinho – Munzinger Sportsarchiv 
(en) Ronaldinho – Olympedia 
(en) Ronaldinho – Sports-Reference (OL-resultater – arkivert) 
(pt) Ronaldinho – Brasils olympiske komité 
(en) Ronaldinho – FIFA 
(en) Ronaldinho – UEFA 
(fr) Ronaldinho – Ligue de Football Professionnel 
(fr) Ronaldinho – LÉquipe 
(en) Ronaldinho – Transfermarkt 
(en) Ronaldinho – national-football-teams.com 
Ronaldinho på Facebook 
Ronaldinho på Instagram 
Ronaldinho på TikTok 
Ronaldinhos offisielle nettsted
(en) Spillerprofil på footymania.com: Ronaldo de Assis Moreira